**NALOGA 7: Rdeča kapica**

## #sprememba okvirja #igra vlog #razumevanje #pripovedovanje zgodb #razumevanje #predstavitve #timsko delo

**Namen naloge:**

Skozi vzgojo in izobraževalni sistem se ljudje naučimo številne resnice, ki jih jemljemo kot samoumevne. Vendar pa lahko drugačen pogled na te “resnice” odkrije popolnoma drugačne “resnice”, ki so dobra osnova za nove rešitve.

Namen vaje je pokazati udeležencem, kako lahko sprememba zornega kota vodi do inovativnih in drugačnih rešitev.

**Cilji:**

* Udeleženci spoznajo, da sprememba zornega kota osvetli ustaljene probleme v novi luči.
* Udeleženci trenirajo empatijo z vživljanjem v vloge.
* Udeleženci vadijo tehnike predstavljanja.
* Udeleženci vadijo kreativnost s pomočjo spremembe zornega kota.
* Udeleženci pridobivanje izkušnje v timskem delu.

**Potreben material za izvedbo vaje:**

* 2 X A4 list papirja in pisalo na udeleženca.

**Potek vaje:**

| **Trajanje** | **Diapozitiv** | **Opis** |
| --- | --- | --- |
| 10 min | 2 | **Individualno**  Izvajalec udeležencem pove zgodbo o Rdeči Kapici. Samostojno izbere različico pravljice, ki jo želi povedati. V slovenskem jeziku jo lahko najde na <http://www.epravljice.si/rdeca-kapica.html>. |
| 10 min | 2 | **Skupinsko**  Izvajalec vodi diskusijo in postavlja naslednja vprašanja, ki zgodbo osvetlijo v drugačni luči:   * Kdo pripoveduje zgodbo? * Kdaj se zgodba dogaja (letnica, letni čas)? Po čem sklepate? * Kje se zgodba dogaja? * Kdo so osebe, ki nastopajo v zgodbi (Rdeča Kapica, babica, volk, mama, lovec)? * Zakaj je mama poslala Rdečo Kapico samo skozi nevarni gozd? * Koliko je Rdeča Kapica stara? * Kako to, da volk prej ni vedel, kje je babica? Zakaj je ni pojedel že prej? * Zakaj babica živi sama v gozdu? Kaj počne tam? * Zakaj je lovec volku v trebuh dal kamenje? Zakaj ga ni takoj ustrelil in odrl? * …   Cilj diskusije je, da so udeleženci sposobni pogledati preko okvirjev, ki se jim zdijo samoumevni in logični (ker so jih tako naučili ko so bili majhni). |
| 15 min | 3 | **Delo v skupinah**  Udeležence razdelimo v skupine po 3. Če je udeležencev 30, potem imamo 10 skupin:   * Dve skupini dobita nalogo, da zgodbo pripravijo tako, kot bi jo povedala mama od Rdeče Kapice, * dve skupini dobita nalogo, da zgodbo pripravijo tako, kot bi jo povedala Rdeča Kapica, * dve skupini dobita nalogo, da zgodbo pripravijo tako. kot bi jo povedal volk, * dve skupini dobita nalogo, da zgodbo pripravijo, tako kot bi jo povedala babica. * dve skupini dobita nalogo, da zgodbo pripravijo tako, kot bi jo povedal lovec.   Skupine imajo 15 minut časa, da pripravijo 2 minutno predstavitev zgodbe skozi oči dodeljene vloge. Pri morajo obvezno dodati čim več subjektivnih čustev pripovedovalca. Dodatne okoliščine si lahko izmislijo (npr. Kaj je razlog, da je mama poslala Kapico samo v gozd? ali pa Zakaj volk že prej ni požrl babice?)  Izvajalec se odloči, ali lahko spremenijo tudi konec zgodbe ali ne. |
| 30 min | 3 | **Predstavitve zgodb**  Vsaka skupina v 2 minutah predstavi zgodbo, kot bi jo povedala dodeljena oseba. Dodatna minuta pri vsaki skupini je namenjena kratkim komentarjem in menjavi skupin. |
| 15 min | 4 | **Delo v skupinah**  Sedaj dobijo skupine drugačno navodilo:  “Spremenite zgodbo o rdeči kapici tako, da se bo odvijala v današnjem času.“ |
| 30 min | 4 | **Predstavitve zgodb**  Vsaka skupina v 2 minutah predstavi zgodbo, kot bi jo povedala dodeljena oseba. Dodatna minuta pri vsaki skupini je namenjena kratkim komentarjem in menjavi skupin. |
| 10 min | 4 | **Zaključek**  Izvajalec publiko vpraša kaj so se iz vaje naučili in kako bi to lahko uporabili v vsakodnevnem življenju. Nekaj iztočnic:   * Resničnost je vedno subjektivna. Vsak vidi resničnost drugače! * Tudi stvari, ki jih jemljemo kot samoumevne (kot npr. zgodba o Rdeči Kapici) so lahko nelogične in čudne. * Sprememba zornega kota lahko privede do inovativnih rešitev. * Igranje vlog spodbuja kreativnost.   Za konec izvajalec izzove udeležence, naj poskušajo na vsakodnevne stvari pogledajo kot zgodbe o Rdeči Kapici in razmislijo, ali bi jih bilo mogoče izvesti drugače. |

Vajo je mogoče skrajšati s tem, da izpustimo eno nalogo za udeležence. Tako naredijo bodisi samo zgodbo skozi perspektivo različnih udeležencev ali pa samo zgodbo prestavljeno v aktualno okolje.