**NALOGA 1: Kaj znam in koga poznam (odkrivanje virov)**

## #kreativnost #sestavljanje idej #rekombinacija #mreženje #predstavitve

**Namen naloge:**

Specialistična znanja, veščine in izkušnje so zelo pomembni za nastanek in predvsem uresničitev idej. Čeprav je znanje danes z uporabo informacijskih tehnologij mogoče hitro in poceni dobiti, pa šele praktične izkušnje pokažejo, kako je mogoče znanje najbolje uporabiti tudi v praksi. Zato se veliko dobrih idej razvije iz hobijev in zanimanj.

Namen naloge je, da se udeleženci bolje zavejo svojih znanj, izkušenj in sposobnosti. Poleg tega se v vaji naučijo odkrivati sposobnosti, ki jih imajo njihovi bližnji, ter povezovati različne veščine za odkrivanje novih idej.

**Cilji:**

* Udeleženci se naučijo odkrivati kreativne ideje, ki temeljijo na specialističnem znanju.
* Udeleženci se naučijo odkrivati znanja pri drugih.
* Udeleženci se naučijo povezovati različna znanja za odkrivanje novih kreativnih idej.
* Udeleženci pridobijo izkušnjo s predstavitvami idej.
* Udeleženci se naučijo tehnik poglobljenega intervjuvanja.
* Udeleženci se naučijo povečati nabor lastnih virov s povezovanjem.

**Potreben material za izvedbo vaje:**

* Tabla in flomastri oziroma krede različnih barv.

**Potek vaje:**

| **Trajanje** | **Diapozitiv** | **Opis** |
| --- | --- | --- |
| 10 min | 2 | **Uvod → Predstavitev hobija izvajalca**    Ključni namen uvoda je sprostiti ozračje in vzpostaviti zaupanje med izvajalcem in udeleženci. V ta namen izvajalec podrobno predstavi svoj hobi. Pri tem je ključno, da pokaže strast in zanimanje do tega kar počne in jasno izpostavi, da je hobi. |
| 5 min |  | **Skupinsko**  Razporeditev udeležencev v pare  Izvajalec izbere naključnega udeleženca (udeleženec vstane) in ga vpraša: *“Koga najmanj poznaš?”*  Ko udeleženec pokaže drugega udeleženca, ki ga najmanj pozna, ju izvajalec posede skupaj in udeleženca predstavljata prvi par.  To ponavlja, dokler niso vsi udeleženci v paru. V primeru, da je število udeležencev liho, izvajalec tvori par skupaj z zadnjim učencem. |
| 20 min | 3 | **Delo v paru**  Eden izmed udeležencev je izpraševalec, drugi pa vprašani.  Izpraševalec podrobno izpraša vprašanega o tem kaj so njegovi hobiji, zanimanja in zakaj se z njimi ukvarja (na primer igranje instrumentov, šport, zbirateljstvo, zanimanja za avtomobile, ročna dela, specifična znanja kot so npr. programiranje, obrezovanje dreves, risanje, ipd..)  Sprašuje ga podrobnosti, kot so koliko časa se ukvarja s hobijem, zakaj, kaj ga najbolj pritegne, koliko časa tedensko nameni hobiju in podobno.  Poleg tega ga podrobno izpraša kaj zelo dobro zna in v čem je zares dober.  Po 10 minutah zamenjata vlogi in ponovita vajo. |
| 5 min |  | **Delo v paru**  Pari dobijo navodilo, da bodo morali v (največ) 1 minuti predstaviti ključna znanja in veščine. Vsak bo moral zelo hitro predstaviti drugega člana dvojice. V času, ki jim je na voljo (5 minut) naj pripravijo kratko ustno predstavitev, lahko tudi z rekviziti (npr. kaj narišejo ali uporabijo). |
| 25 min |  | **Skupinsko delo**  Hitre predstavitve hobijev in znanj.  Izvajalec na tablo zapiše ključna znanja in veščine udeležencev (ni potrebno z imeni, samo zbir vseh znanj in veščin). |
| 10 min | 4 | **Individualno delo**  Vsak udeleženec samostojno (v tišini) razmisli, kaj znajo in dobro delajo njegovi bližnji (v katerih poklicih so, kakšne hobije imajo, zanimanja, s čim se ukvarjajo njihova podjetja, če imajo lastna podjetja ali so v njih zaposleni):   * starši, bratje, sestre, * ostali člani družine, * prijatelji, * sosedje.   Na list mora napisati vsaj 10 znanj, ki jih imajo. |
| 15 min |  | **Skupinsko delo**  Vsak udeleženec na hitro pove tri najbolj zanimiva znanja, ki jih je identificiral. Izvajalec jih napiše na tablo, poleg že identificiranih znanj udeležencev (po možnosti z drugo barvo). |
| 15 min | 5 | **Delo v paru**  Na tabli so sedaj znanja in veščine udeležencev ter njihovih bližnjih, vsaj 60 različnih.  Udeleženci v parih izberejo poljubna tri znanja (veščine), ki so napisana na tabli, in iz njih razvijejo idejo za razvoj novega izdelka ali storitve, pri kateri bi lahko sodelovali vsi trije nosilci znanj/veščin (udeleženci ali njihovi bližnji).  V 10 minutah naj poiščejo čim več tovrstnih povezav (primeri so navedeni spodaj). Izvajalec kroži med skupinami in spodbuja čim večje število različnih, tudi nenavadnih povezav.  Prva dva primera naredi izvajalec glede na podatke, ki so na tabli.  Na primer:   * Mama enega od udeležencev je računovodkinja, en udeleženec je čebelar, stric enega izmed udeležencev ima mizarsko delavnico: lahko bi skupaj delali čebelnjake. * Udeleženec ima doma konje, drugi udeleženec zna snemati video, brat tretjega zna dobro angleško: lahko bi snemali videe o oskrbi konj za na YouTube. * Oče od nekoga je turistično vodič, en udeleženec zbira fosile in minerale, sosed tretjega udeleženca ima avtobus: lahko bi organizirali iskanje fosilov in mineralov po Sloveniji za turiste. |
| 15 min | 5 | **Delo v paru**  Vsak par predstavi vse svoje ideje.  Če ima izvajalec še kakšno dodatno idejo, jo tudi predstavi.  Ideje zapiše na tablo in na koncu poudari, da imamo ljudje v okviru svojih družin, prijateljev, sosedov, ogromno znanja in izkušenj, ki jih lahko uporabimo pri razvoju inovativnih rešitev.  Po drugi strani nas kombinacija različnih znanj pripelje do kreativnih rešitev, novih izdelkov, storitev, načinov prodaje. Izvajalec naj izpostavi nekaj najbolj zanimivih, novih, nenavadnih, izdelkov in storitev, ki so jih predlagali udeleženci. |

Možnosti za razširitev vaje:

1. Vaja je odlično izhodišče za vaje, ki se nanašajo za nadaljnji razvoj idej. Ideje lahko udeleženci razvijejo naprej v prototipe.
2. Vajo je mogoče podaljšati in dodati vrednotenje idej in/ali večkrat ponoviti identifikacijo idej iz pripravljenega seznama (individualno ali skupinsko).