**NALOGA 8: Stripovski tarok**

## #empatija #pripovedovanje zgodb #domišljija #ustvarjalnost #kreativnost #združevanje

**Namen naloge:**

Sposobnost empatije oziroma vživljanja v uporabnike je ena temeljnih veščin, potrebnih za razvoj inovativnih rešitev. Spoznati moramo konkretnega uporabnika in njegove navade.

Namen naloge je, da udeleženci spoznajo metodo pripovedovanja zgodb o uporabnikih kot metodo za vživljanje v počutja in vsakodnevno življenje uporabnika z namenom razvoja inovativnih rešitev, ki bodo reševale konkreten problem, s katerim se uporabnik srečuje.

**Cilji:**

* Udeleženci se naučijo vživljanja v uporabnika,
* vadijo iskanje vpogledov na podlagi omejenih informacij,
* udeleženci vadijo predstavljanje,
* udeleženci spoznajo uporabo stripa za predstavljanje idej.

**Potreben material za izvedbo vaje (za 20 udeležencev):**

* Komplet Tarok kart,
* 2 A4 lista na udeleženca, pisala.

**Potek vaje:**

| **Trajanje** | **Diapozitiv** | **Opis** |
| --- | --- | --- |
| 5 min | 2 | **Delo v paru**  Udeleženci se sami razvrstijo v pare in izvajalec jim dodeli eno tarok karto (na par).  Navodilo, ki ga da udeležencem: Povežite obe sliki s karte v eno zgodbo z 200 besedami kjer razložite, kaj se dogaja na karti.  Dodatno navodilo je lahko (za določene skupine): ljubezenska zgodba; komedija; zgodba s srečnim koncem; zgodba poteka v Afriki; liki so v sorodu in podobno. |
| 20 min |  | **Samostojno delo**  Udeleženci samostojno sestavljajo zgodbo, izvajalec kroži med skupinami in spodbuja udeležence k zanimivim, drugačnim in zabavnim zgodbam. |
| 20 min |  | **Delo v paru, predstavitev**  Udeleženci preberejo svoje zgodbe, 10 zgodb. |
| 20 min | 3 | **Delo v paru**  Izvajalec udeležence razdeli v nove pare, po možnosti pare nasprotnega spola, ki se med seboj ne poznajo.  Njihova naloga je, da spoznajo 1 dan v zadnjem vikendu svojega kolega (1 dan po izbiri kolega, verjetno tisti, ki je bil najbolj zanimiv) in narišejo strip, ki bo opisoval tisti dan od jutra do večera.  Pomembno je:   * Da se z zanimanjem pogovarjajo, da ne sodijo ali ocenjujejo početja druge osebe * Da sprašujejo čim več podrobnosti (kdaj si vstal, zakaj, ali je to tvoja redna navada, zakaj si si oblekel to obleko, koliko časa si bil v kopalnici, kaj si delala popoldan, kaj si gledala po TV, ipd.). * Iščejo tudi počutja osebe tisti dan, je bila kdaj žalostna, vesela, potrta, utrujena, polna energije in podobno. * Opažanja si sproti natančno zapisujejo in s tem ustvarjajo scenarij za strip.   Zelo pomembno je, da je pogovor sproščen, da nasprotnik poda čim bolj podrobne in resnične informacije. Tisti ki sprašuje, naj ne podaja svojih mnenj o početju druge osebe. Cilj naloge je razumeti početje druge osebe in narisati strip, ki bo kar se da natančno in resnično pokazal početje, lokacijo, družbo, oblačila, pa tudi razmišljanja in počutja osebe tisti dan.  Vsak intervju naj traja 8 minut. |
| 30 min |  | **Individualno**  Vsak ima nato čas, da na podlagi zapisanega nariše strip na 1 A3 strani z vsaj 10 risbicami (dejanji), ki opisuje dan od jutra do večera.  Pozor, udeleženec mora preden odda končni izdelek porisati vsaj 2 A3 lista z vmesnimi testi, prototipi, kjer bo skiciral potek, like, postavitev in podobno. Vsaka slikica ima lahko največ 8 besed, ki opisujejo dogajanje, počutje ipd.  Izvajalec kroži med udeleženci in spodbuja čim hitrejše risanje, prototipiranje, prikaz podrobnosti, nenavadnih doživetij, smešnih prigod in podobnega. Spodbuja tudi učence, ki iz takega ali drugačnega razloga nočejo risati, da poskusijo narisati čim več, okolico, počutje ipd., kljub temu, da niso vešči v risanju npr. obrazov ali teles.  Udeleženci naj strip, ko je izdelan prinesejo izvajalcu. Izvajalec 5 minut in 1 minuto pred koncem opozori, da se čas izteka.  Izvajalec že med tem, ko mu prinašajo stripe (skupaj jih bo 20, za vsakega udeleženca 1) izbere 10 stripov, ki se mu zdijo najboljši, najbolj zanimivi, smešni. Izvajalec mora biti pazljiv, da ostalih stripov ne označi kot “slabe” oziroma da izbira stripe na videz naključno.  Teh 10 stripov na hitro fotografira in fotografijo prenese na računalnik za projekcijo. Uporabi lahko tudi dokumentno kamero (“video grafoskop”) za prikaz stripa s projektorjem. |
| 25 min |  | **Predstavitve**  Izvajalec pri vsaki fotografiji povabi tistega, ki je izdelal strip, da poleg stripa na kratko razloži zgodbo, ki jo strip predstavlja. Pohvali zanimive vidike stripa.  Če je čas, lahko vsi udeleženci predstavijo stripe.  Če iz takega ali drugačnega razloga ni mogoče spraviti stripov v digitalno obliko (izvajalec ni vešč sodobne tehnologije), se lahko uporabi A3 liste in med razlago strip pokaže kot plakat pred publiko, ki mora biti čim bližje.  Izvajalec na koncu poudari:   * pomen razumevanja ljudi za razvoj inovativnih rešitev, ki bodo reševale konkreten problem, s katerim se srečujejo v svojem vsakdanjem življenju, * pomen hitrega skiciranja in prikazov zbranih podatkov (na podlagi stripa si lahko bistveno bolje predstavljamo kot na podlagi zveznega teksta - zato imajo knjige, učbeniki ipd. vključene fotografije in ilustracije). |